ישי גרבש

**ישי גרבש** (1970-2026) הייתה אמנית ישראלית בינתחומית בתחומי הצילום, המיצג והמיצב, ועסקה בעיקר בטראומה, הורשת הזיכרון הפוסט טראומטי, זהות ואי-נראות של נשים טרנסיות.

## ביוגרפיה
גרבש נולדה בהרצליה לשולמית ויעקב (ג'ק), ניצולי שואה, לאחר שני אחים, דוד ויונתן, שהיו מבוגרים ממנה ב-18 וב-14 שנה. האם הייתה עקרת בית והאב נווט באל על. בבית הספר היסודי אובחנה כדיסלקטית ודיסגרפית וכן סבלה מאוד מהנושא המגדרי. את הבגרויות במגמה ביולוגית עברה בעל־פה, שירתה בצבא כקצינה ואחרי שלושה ניסיונות כושלים ללמוד מחשבים באוניברסיטה (בתל אביב, בבר־אילן ובפתוחה), נסעה, בגיל 25, ללמוד בלנדמארק, קולג' בוורמונט (ארצות הברית) בתוכנית לסטודנטים מחוננים עם ליקויי למידה. היא למדה שם שנה, שבה למדה לכתוב.

גרבש הצטרפה למנזר הזן "Mountain" שבמדינת ניו יורק, במטרה להעמיק את החיטוט בעברה ולהתמודד עם הטראומות כבת לניצולת שואה. שם גם חזרה לתחביב ילדותה, הצילום.

אחרי שנתיים וחצי עזבה את המנזר והחלה ללמוד צילום אצל סטיבן שור בבארד קולג', ניו יורק, בין השנים 2000–2004.

ב-2004/2005 קיבלה את מלגת תומאס ג'יי ווטסון. המענק היה בסך כ-20 אלף דולר, ותנאיו היו שאסור לחזור במשך שנה לארצות הברית או למולדת של מקבל הפרס. בכספי המענק יצאה, עם מצלמה אנלוגית גדולה, למסע בעקבות סיפור החיים של אמה, מלידתה בגרמניה, דרך הולנד, צ'כיה ופולין ועד לצעדת המוות ומחנות ההשמדה. 

גרבש התגוררה בברלין משנת 2005, וחיה גם בטייוואן, תאילנד, יפן, קוריאה, ישראל, אמריקה ואנגליה. שכר הדירה שלה סובסד על ידי ממשלת ברלין בזכות תרומתה האומנותית. ב-2013 נבחרה כאמנית הבית השנתית החמישית של מכון הדסה-ברנדייס.

למרות שסבלה מהרעלת אפוקסי ב-2014, שממנה פיתחה אסתמה תעסוקתית ובעיות ריאות כרוניות, הייתה הטריאתלטית הטרנסית הראשונה בגרמניה. היא הגדירה את עצמה כאישה טרנסג'נדרית לסבית ודגלה בפוליאמוריה. גרבש הלכה לעולמה בברלין במרץ 2026.

## יצירות ראויות לציון

* **בעקבות אמי** - יצירה החוקרת את הזיכרונות הטראומטיים של גרבש מחוויות השואה של אמה. לצורך הפרויקט ביקרה האמנית בכל מקום שבו נגעו חייה של אמה בתקופה זו. הפרויקט כלל תערוכה (אתר הפלא של טוקיו ב-2009, טו-וואקו יצירות אמנות ב-2009, וביאנלה פוסאן ב־2010) וספר. ספר זה היה מועמד לפרס ספרי הצילום הגרמני בשנת 2009. נכון ליוני 2017, הפרויקט מעולם לא הוצג בגרמניה.

* **הִתהַוּוּת** - פרויקט בו חקרה גרבש את גופה ואת השינויים שחלו בו, החל משנה לפני עד שנה אחרי ניתוח שינוי המין שלה, באמצעות יצירת זואטרופ בקנה מידה אנושי. הפרויקט הזה כלל גם ספר דפדוף (Flipbook) שיצא לאור בשנת 2010 על ידי הוצאת מארק באטי. הפרויקט נכלל גם בביאנלה בבוסאן, דרום קוריאה בשנת 2010. על כך היא זכתה בפרס יוצרת השנה בברלין.

* **אכול אותי דמיאן** - מבט מחויך על השיטות הדורסניות של עולם האמנות והמסחר העולמי. בעבודה זו האמנית מניחה את אשכיה, במהלך ניתוח לשינוי מין, במכל דגים עם פורמלדהיד, המזכיר את הכריש של דמיאן הירסט. הפרויקט הוצג ב-"שבע", ביריד האמנות של מיאמי. גרבש הצהירה שהיא תמיד תכננה להשתמש באיברי המין בדרך כלשהי, ושהרעיון הספציפי הזה זכה להצלחה בזכות הכותרת שלו.
* **פרויקט מספר** - גרבש קעקעה על עצמה, באותו מיקום וגודל, את מספר אושוויץ של אימה. היא צילמה את זרועה וגם את עצמה במהלך חודש עד שהמקום כמעט מתרפא. מדובר בפרויקט חברתי המבקש לקשר את המספר, לאחר מות אימה, לחיי היומיום על מנת ליצור קשר עם העבר ולא לאבד משהו שהתהווה בחיי אימה.
* **טקס ומציאות** - חוקר את הטראומה מהאסון הגרעיני בפוקושימה. תצלומים וסרטונים צבעוניים (כל אחד מהם צילום בודד של 9 עד 12 דקות) מלווים במדריך קולי המתאר את מסעה בן שלושה השבועות של גרבש דרך אזור ההדרה של פוקושימה בשנת 2013, כמו גם את ההשלכות הכלליות יותר של האסון הגרעיני.
* **ניתוק קשרים: עשה מה שאני אומר או שיהרגו אותך** - חקירה של איך גדרות כמחסומים פיזיים, יוצרות פחד שמאפשר לממשלות לתמרן את האנשים שלהן. עבודה זו הוצגה בגלריה רונלד פלדמן בניו יורק בשנת 2015. העבודה מתרכזת סביב מסעותיה לקוריאה, בלפסט ויהודה ושומרון שם קרובות קבוצות לוחמות ומופרדות רק על ידי מחסומים כאלה. היא השתמשה בשילוב של צילום, וידאו ופיסול בתערוכה. בראיון אומרת גרבש שהגדרות עוסקות ב"אחרות" וש"ככל שיש פחות מגע, כך קל יותר להפוך את האחר למפלצת", כשהיא מתייחסת גם למאבקים האישיים שלה כאישה טרנסית.

## קישורים חיצוניים

* http://www.juedische-allgemeine.de/article/view/id/4994 (מאמר בגרמנית)

## הערות שוליים

קטגוריה:אמניות ישראליות
קטגוריה:אמנים ישראלים
קטגוריה:אמנים גרמנים
קטגוריה:אמניות גרמניות
קטגוריה:אמניות יהודיות
קטגוריה:פמיניסטים יהודים
קטגוריה:בוגרות בארד קולג'
קטגוריה:בוגרי בארד קולג'
קטגוריה:ישראליות שנולדו ב-1970
קטגוריה:ישראלים שנולדו ב-1970